KYK: Gewelddadige Dis-Chem-stakers vas | Netwerk24
Deur Ischke de Jager 16 November 2018 19:22
13 mense is weens openbare geweld in hegtenis geneem.
Werkers verbonde aan die National Union of Public Service and Allied Workers (Nupsaw) is op ’n landwye staking weens ’n salarisdispuut met die apteekgroep Dis-Chem.
Nupsaw-lede dring aan op ’n minimum loon van R12 500 deur die bank, ’n verhoging van 12,5% vir diegene wat R12 500 en meer verdien en ’n gewaarborgde jaarlikse bonus wat gelykstaande is aan die basiese salaris.
“Die vakbond wil die bonus-beleid laat hersien. Die beleid is tans dat ’n werknemer wat ’n finale geskrewe waarskuwing ontvang, nie geregtig is op ’n jaarlikse bonus nie,” sê Ellen Bodoza, woordvoerder van Nupsaw.
“Die werkgewer (Dis-Chem) weier blatant om met Nupsaw te onderhandel.”
Solly Malema, nasionale organiseerder van die vakbond, het aan Sesona Ngqakamba van News24 gesê hulle het die looneis in Junie ingedien.
“Die werkgewer ly nie onder finansiële beperkings nie, maar sê eenvoudig omdat ons nie in meerderheid of meer as 30% is nie, kan ons nie onderhandel nie,” sê Malema.
Dis-Chem sê in ’n verklaring “ ’n klein persentasie” van sy werknemers staak, meestal in Dis-Chem se verspreidingsentrums.
“Nupsaw het ongeveer 2 000 lede in die groep. Ons raam daar was Vrydag sowat 500 lede wat by Dis-Chem se verspreidingsentrum in Midrand betoog het. Die feit dat nie alle mense betrokke by die betogings Dis-Chem-werknemers is nie, moet in ag geneem word,” sê Caryn Barker, woordvoerder van Dis-Chem.
Dis-Chem het dit duidelik gemaak dat die looneise “onredelik” is gegewe die huidige ekonomiese klimaat en dat dit ’n ernstige impak op die maatskappy se toekomstige bedrywighede sal hê.
Verhogings word jaarliks in Maart toegeken en nie lukraak op ander tye van die jaar nie.
Dischem employees protesting outside their Midrand HQ this morning. pic.twitter.com/t0VAKUPsCX
— Yusuf Abramjee (@Abramjee) November 16, 2018
Hoewel dit “onmoontlik” is om bonusse te waarborg en bonusse die diskresie van Dis-Chem se bestuur is, probeer die maatskappy om dit te betaal as sy prestasie en omstandighede dit toelaat.
Werknemers wat aan die staking deelneem, sal vir die duur van die staking nie geregtig wees op betaling of voordele nie.
“Die maatskappy is nie in ’n posisie om te voldoen aan Nupsaw se looneise, wat heeltemal onredelik is, nie. Dit is hartseer dat die dispuut werknemers wat die feestyd met ’n laer inkomste ingaan, gaan seermaak,” sê Barker.
Stakende werkers het vroeër Vrydag op die hoek van Le Roux-laan en die K101, by Carlswald Lifestyle-winkelsentrum en die Mall of Africa, gewelddadig geraak.
“Die betogers het by die Mall of Africa ingegaan en met ander winkels in die sentrum (se bedrywighede) ingemeng. Ons moes rubberkoeëls gebruik om hulle uit die sentrum te verwyder om sodoende ander winkels en mense te beskerm,” sê kapt. Mavela Masondo, ’n polisiewoordvoerder.
13 mense is weens openbare geweld in hegtenis geneem en sal na verwagting Maandag in die landdroshof in Midrand verskyn.
Na verneem word het leerlinge Vrydag eksamenvraestelle gemis nadat betogende Dis-Chem-werknemers paaie versper het.
Farzanah Essop Mulla het op ’n video van die staking op die Intelligence Bureau SA Facebook-groep gereageer: “My dogter het vandag (Vrydag) skool misgeloop en ’n belangrike eksamen omdat hierdie mense wat nie dink eksamen is belangrik nie, die ingang tot die skool oorkant die pad versper het.”
Dit is nie duidelik in watter omgewing Mulla woon en waar die skool geleë is nie. Netwerk24 kon Mulla nie in die hande kry nie.
Die staking word Maandag voortgesit, sê Bodoza namens Nupsaw.
NUPSAW TAKES DIS-CHEM TO ANOTHER NATIONAL STRIKE
NUPSAW members at all Dis-Chem Pharmacies in the country are laying the groundwork for a national strike on 16 November 2018. Dis-Chem has shown militancy and exploitative tendency towards our members.
Meer oor: Nupsaw | Dis-Chem | Midrand | Openbare Geweld | Betoging
Noodvoertuie by stakers om dienste te keer